钦定古今图书集成/明伦汇编/人事典/第077卷 > 册府元龟 > 《吊屈原赋》汉·贾谊
## 钦定古今图书集成/明伦汇编/人事典/第077卷 > 册府元龟 > 《吊屈原赋》汉·贾谊

“恭承嘉惠兮，俟罪长沙。仄闻屈原兮，自湛汨罗。造托
湘流兮，敬吊先生。遭世罔极兮，迺陨厥身。呜呼哀哉
兮，逢时不祥。鸾凤伏窜兮，鸱鸮翱翔。阘茸尊显兮，谗
谀得志。贤圣逆曳兮，方正倒植。谓随夷溷兮，谓跖𫏋
廉。莫邪为钝兮，铅刀为铦。于嗟默默，生之亡故兮，斡
弃周鼎。宝康瓠兮，腾驾罢牛。骖蹇驴兮，骥垂两耳。服”
盐车兮。章父荐屦，渐不可久兮。嗟若先生，独离此咎
兮？谇曰“已矣！国其莫吾知兮，子独壹郁其谁语？凤缥
缥其高逝兮，夫固自引而远去。袭九渊之神龙兮，沕
渊潜以自珍。偭蟂獭以隐处兮，夫岂从虾与蛭螾。”所
贵圣之神德兮，远浊世而自臧。使麒麟可系而羁兮，
岂云异夫犬羊？般纷纷其离此邮兮，亦夫子之故也。
历九州而相其君兮，何必怀此都也。凤凰翔于千仞
兮，览德辉而下之；见细德之险微兮，遥增击而去之。
彼寻常之污渎兮，岂容吞舟之鱼？横江湖之鳣鲸兮，
固将制于蝼螘。